钦定古今图书集成/明伦汇编/官常典/第268卷 > 韦澳
## 钦定古今图书集成/明伦汇编/官常典/第268卷 > 韦澳

按《唐书韦贯之传》：“贯之子澳，字子裴，第进士，复擢宏
辞，方静寡欲，十年不肯调御史中丞高元裕与其兄
温善，欲荐用之，讽澳谒己。温归以告，澳不答。温曰：‘元
裕端士，若轻之邪’？澳曰：‘然恐无呈身’。御史周墀节度
郑滑，表署幕府。会墀入相，私谓曰：‘何以教我’？澳曰：‘愿
公无权’。墀愕眙，澳曰：‘爵赏刑罚，人主之柄，公无以喜
怒行之，俾庶官各举其职，则公敛衽庙堂上，天下治
矣，乌用权’？”墀叹曰：“吾先居此，得无愧乎？”擢考功员外
郎、史馆修撰。岁中知制诰，召为翰林学士，累迁兵部
侍郎，进学士承旨。与萧寘皆为宣宗礼遇。每两人直，
必偕召，问政得失。尝夜被旨草诏草书，事有不安者，
即迁延须见帝，开陈可否，未尝不顺纳。一日，召入，屏
左右问曰：“朕于敕使何如？”澳陈帝威制前世无比。帝
摇首曰：“未也，策安出？”澳仓卒答曰：“若谋之外廷，则《大
和》事可用追鉴。不若就择可任者与计事。”帝曰：“朕固
行之矣。自黄至绿，自绿至绯，犹可衣紫，即合为一矣。”
澳愧汗不能对，乃罢。改京兆尹。帝舅郑光主墅，吏豪
肆，积年不输官赋，澳逮系之。它日延英，帝问其故，澳
具道奸状，且言必寘以法。帝曰：“可贷否？”答曰：“陛下自
内署擢臣尹京邑，安可使法独行于贫下乎？”帝入白
太后曰：“是不可犯。”后为输租，乃免。由是豪右敛迹。会
户部阙判使，帝以问澳，澳三不对。帝曰：“任卿可乎？”曰：
“臣老矣，力疲气耗，烦剧非所任者。”帝默不乐，出，谓其
甥柳玭曰：“吾本不为宰相知，上便委以使务，脱谓吾
佗岐而得，卒无以自白。今时事寖恶，皆吾辈贪爵位
致然。”未几，授河阳节度使。入辞，帝曰：“卿自便而远我，
非我去卿。”懿宗立，徙平卢军，入为吏部侍郎，复出为
邠宁节度使。宰相杜审权素不悦，坐吏部时史盗簿
书为奸，贬秘书监，分司东都。就迁河南尹。辞疾不拜，
丐归樊川。逾年，以吏部侍郎召，不起。卒。赠户部尚书，
谥曰贞。澳在河阳累年，宣宗遣使至魏博，道出澳所，
帝以簿纸手作诏赐澳曰：“密饬装，秋当见卿。”盖将以
为相也。因问辅养术，澳具言金石非可御，方士怪妄，
宜斥远之。其八月，帝崩，不果相。为学士时，帝尝曰：“朕
每遣方镇刺史，欲各悉州郡风俗者，卿为朕撰一书。”
澳乃取十道四方志，手加䌷次，题为《处分语》。后邓州
刺史薛弘宗中谢，帝敕戒州事，人人惊服。